Solidariteit wen Renate Barnard-regstelsaak in hoogste hof van appèl | Maroela Media
Die hoogste hof van appèl in Bloemfontein het Donderdag ten gunste van Solidariteit en kapt. Renate Barnard in een van die land se mees omstrede regstellendeaksiesake beslis. Barnard was vir langer as agt jaar in 'n regstryd met die Suid-Afrikaanse Polisiediens (SAPD) gewikkel ten einde bevorder te word. Die SAPD moet die koste van die arbeidshof, arbeidsappèlhof en die hoogste hof van appèl betaal. Die SAPD moet ook vergoeding aan Barnard betaal.
"Die uitspraak is 'n reuse-oorwinning vir Solidariteit en kapt. Barnard. Barnard moes vir agt jaar veg vir geregtigheid. Haar uithouvermoë het die verbeelding van mense aangegryp," sê Dirk Hermann, bestuurshoof van Solidariteit. Die volle regbank van die hoogste hof van appèl het beslis dat die SAPD onbillik op grond van ras teen Barnard gediskrimineer het. "Volgens die uitspraak kan gelykheid nie deur die meganiese toepassing van formules en numeriese teikens bereik word nie. Die uitspraak lui verder dat ten einde billikheid te bepaal 'n buigsame en situasie-sensitiewe benadering gevolg moet word."
Hermann sê die uitspraak maak dit duidelik dat numeriese teikens nie as absolute kriteria vir aanstellings gebruik kan word nie. "Numeriese teikens lei tot kwotas, wat deur die Wet op Gelyke Indiensneming verbied word. Die uitspraak het ook die kwessie van dienslewering aangeraak. Volgens die uitspraak vereis die Suid-Afrikaanse Grondwet van die polisie om professioneel en effektief te wees en hulle hulpbronne doeltreffend te gebruik. Die regters het bevind dat die vul van die pos waarvoor Barnard aansoek gedoen het van kritieke belang was en dat die polisie se argument dat dit nié so was nie 'n leuen was. Die regters het bevind dat Barnard se nie-aanstelling in die betrokke pos dienslewering nadelig beïnvloed het."
Barnard se regstellendeaksiestryd het reeds in 2005 begin. Sy het twee keer vir dieselfde pos aansoek gedoen. Albei kere is sy as die beste kandidaat aangewys en het die paneel onderhoudvoerders haar aanstelling aanbeveel. Die pos is egter vakant gelaat. Die pos is 'n derde keer geadverteer, maar is geskrap nadat sy weer daarvoor aansoek gedoen het.
Regstellendeaksiesaak na hoogste hof van appèl
Wat n wonderlike oorwining vir geregtigheid,as n mens mismoedig raak oor die nuwe suid afrika,dan gee sulke aksies n mens weer hoop,mooi so
Verstaan nie mooi nie.As dit teenstryding met die grondwet is hoe kan die regeering `n wet van regstellende aksie goedkeer?
Ongelukkig is restellende aksie nie teen die wet nie. Die grondwet maak voorsiening daarvoor. (En ons blankes het dit goedgekeur.) Wat blykbaar teen die wet is, is die stel van kwotas. Maar ook dit word deur elke werkgewer gedoen.